Protesgangers vaar Sandton se strate in teen rasse-uitsluitingSolidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema Die Solidariteit Beweging sê groot verkeersontwrigting word die komende week in die Sandtonse sakesentrum verwag wanneer ŉ reuseprotesoptog teen Sasol en rasse-uitsluiting oor die algemeen gehou sal word. Volgens die beweging sal verskeie bus- en motorkonvooie Donderdag van Pretoria en van elders in die land na Sandton beweeg vir dié protesoptog. Verskeie strate in Sandton gaan gesluit wees wanneer die protesgangers memorandums aan die Johannesburgse Effektebeurs (JEB) en by Sasol se hoofkantoor gaan oorhandig. Solidariteit gaan ook op die dag hofstukke op Sasol beteken om die wettigheid van Sasol se Khanyisa-aandeelskema in die hof te toets. Die protes volg op ŉ dispuut tussen Sasol en die vakbond Solidariteit oor die uitsluiting van wit werkers uit Sasol se Khanyisa-personeelaandeelskema. Dirk Hermann, bestuurshoof van Solidariteit, sê egter dat dié optog nie net gaan oor wat by Sasol aan die gebeur is nie, maar oor rasse-uitsluiting in die algemeen. “Die Sasol-werkers simboliseer ŉ groter gevoel van uitsluiting wat onder Suid-Afrikaners in die algemeen, maar veral onder minderhede soos ook bruin Suid-Afrikaners en Indiërs, posgevat het.” Hermann sê ŉ gevoel van uitsluiting word ook beleef by universiteite, skole, in werkplekke en wat algemene politieke invloed betref. “Die Sasol-staking het dus nou iets baie groters as net die Sasol-werknemers of Solidariteit geword,” sê hy. Instansies wat deel vorm van die Solidariteit Beweging, insluitend AfriForum, Solidariteit Helpende Hand, die FAK en die Skoleondersteuningsentrum (SOS) insluit, het sy steun aan die optog toegesê. Solidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema Volgens Flip Buys, voorsitter van die Solidariteit Beweging, gaan die optog oor normaliteit en gelyke burgerskap. “Dit is tragies dat ons in die strate moet gaan loop oor iets so normaal soos dat mense nie totaal op grond van ras uitgesluit mag word nie. Ons ideaal was om deur gesprekvoering ŉ skikking met Sasol te bereik, maar nou moet ons hof en strate toe oor iets wat duidelik moreel verkeerd is. In Suid-Afrika het iets so abnormaal soos om minderhede op grond van ras uit te sluit, normaal geraak. Ons stap moet die abnormaliteit daarvan uitlig,” verduidelik hy. Solidariteit-lede het aan die begin van September met ŉ staking by Sasol begin. Die staking het reeds tot groot ontwrigting van Sasol se produksie gelei, maar steeds kon die vakbond en maatskappy nie tot ŉ vergelyk kom nie. Die Kommissie vir Versoening, Bemiddeling en Arbitrasie (KVBA) het later tot die dispuut toegetree, maar Sasol het geweier om enige toegewings te maak. “Dit is baie simbolies om die protes juis in Sandton te hou. Sandton is die tuiste van groot internasionale en nasionale kapitaal- en mediabelange. Dit is gepas om Sandton se strate af te sny omdat ons uitgesny word. Dit gaan die saak op die internasionale tafel plaas. Ons het ook besluit om ŉ memorandum by die Johannesburgse Effektebeurs te oorhandig om ŉ duidelike boodskap aan alle maatskappye in Suid-Afrika te stuur dat dié soort rassediskriminasie nie aanvaarbaar is nie,” het Hermann gesê. Kallie Kriel, AfriForum se uitvoerende hoof, stem saam met Buys dat Suid-Afrika sy sin vir balans verloor het. Hy wys daarop dat die rol van die burgerlike samelewing is om balans te bring. Solidariteit-lede en lede van die gemeenskap betoog teen Sasol se Khanyisa-aandeleskema in Secunda in Mpumalanga (6 September 2018). Foto: Reint Dykema “Die regering ken die taal van protes. Een optog in Sandton is ŉ harder stem as ŉ boek vol goeie argumente. Ons het die argumente waarom rasse-uitsluiting nie geduld moet word nie en nou voeg ons die protes daarby. Dié soort samelewing van uitsluiting wat Sasol pleeg, is nie die soort samelewing wat ons vir ons kinders wil hê nie,” sê Kriel. ŉ Konvooi busse en motors gaan Donderdag om 08:00 van die Voortrekkermonument in Pretoria na Sandton vertrek. Kleiner konvooie wat van elders kom, kan teen 10:00 by die Rosebank Union-kerk in St. Andrewsweg in Hurlingham by die Pretoria-konvooi aansluit. Mense sal vandaar per bus na Mushroom Farm-park in Sandton vervoer word waar die optog om 11:00 gaan begin. Besoek Solidariteit se webtuiste vir meer inligting of om te registreer om saam te stap. ŉ SMS met die woord StapSaam kan ook na 34802 gestuur word.